Gravrogkai

**Gravrogkai** (vok. *von Gravenrode*, *Groroth*, *Graurod*, *Grawrogk*) – sena vokiečių kilmingųjų giminė, priskiriama Uradel aristokratijai. Giminė turėjo grafo titulą ir atskirą herbą. Manoma, kad ji kilo IX a. iš Fryzijos regiono. XII a. giminė paplito Šiaurės Reino–Vestfalijos krašte, XIV–XVII a. gyveno Reino-Pfalco, o nuo XVII a. jos atstovai įsikūrė Abiejų Tautų Respublikoje, vėliau ir Lietuvoje.

## Herbas

Gravrogkų giminės herbas vaizduoja auksinį skydą su išsiskleidusia raudona lelija centre. Virš skydo pavaizduotas riterio šalmas, iš kurio kyla tokia pati raudona lelija.

XVII a. Švedijos karaliui Gustavui II Adolfui raštu pakartotinai patvirtinus grafo titulą prie herbo buvo pridėti balti erelio sparnai.

Giminės herbas – auksinis skydas su išsiskleidusia raudona lelija, virš skydo pavaizduotas šalmas su tokia pačia lelija.

## Kilmė
Ankstyvieji šaltiniai giminę sieja su Nyderlandų ir Fryzijos (*Friesland)* aristokratija. Pavardės formos laikui bėgant keitėsi ir įvairavo: *Geuenrothe*, *Gravenrode*, *Greverode*, *Garderode*, *Groroth*, *Graenrodt*, *Graurod*, *Grawroth* ir *Grawrogk*.

Kai kuriuose šaltiniuose pavardė aiškinama kaip kilusi iš formos *Grafenrode*, siejamos su grafų valdoma žeme (vok. *Rodung der Grafen*). Netoli Diusseldorfo 1177 metais giminė įkūrė miestą *Greverode*, kuris dabar vadinamas *Grefrath*.

XI–XIII a. dokumentuose minimi keli giminės nariai, tarp jų:

* Geldulf V de Greverode (1118–1172);
* Arnold, Geldolf ir Gerhard von Greverode;
* Arnold von Greverode – žuvo Voringeno mūšyje 1288 m.;
* Heinrich von Greverode – minimas XIII a. pabaigos dokumentuose.

## Giminė Reino krašte

XIV a. dalis giminės persikėlė į Reino-Pfalco regioną. Vienas ankstyvųjų šios šakos atstovų buvo 1315 m. Grorother Hof įkurejas, Lotze de Grawenrode. Jo palikuonys iki XVII a. užėmė svarbias administracines pareigas.

Žymesni šios šakos atstovai:

* Melchior I von Graroth (†1472) – Wiesbaden amtmanas, valdęs Montabaur pilį;
* Philipp von Groroth (apie 1503–1565) – Reingau (*Rheingau*) vietininkas;
* Melchior IV von Graroth (1511–1578) – Ašafenburgo (*Aschaffenburg*) vietininkas ir valdovų patarėjas;
* Eberhard von Graroth (†1618) – Trarbacho ir Oppenheimo oberamtmanas.
XVI a. dokumentuose minimas paveldimos markgrafo teisės patvirtinimas Philippui von Groroth ir jo palikuonims.
## Persikėlimas į Abiejų Tautų Respubliką
XVII a. pradžioje giminės atstovas Christoff Georg von Graurod persikėlė į Kuršą ir Abiejų Tautų Respubliką. Per Trisdešimties metų karą jis tarnavo Švedijos karaliaus Gustavo II Adolfo kariuomenėje.

1628 m. gruodžio 12 d. karalius jam ir jo palikuonims patvirtino paveldimą grafo titulą ir papildė giminės herbą baltais erelio sparnais. Jam taip pat buvo suteikti dvarai *Geniai* (*Hanen*) ir Piktupėnai netoli Tauragės bei *Alt Hummelshof* (dab. Hummuli Estijoje).

Jo sūnus Johann Friedrich von Grawrogk apie 1637 m. vedė grafaitę Efrosiniją Weismann von Weisenstein.

## Gravrogkai Lietuvoje
XVII–XVIII a. giminė įsitvirtino Biržų kunigaikštystėje.

Jeremijus Gravrogkas (*Jeremiasz Grawrogk*) buvo kunigaikščio Boguslavo Radvilos patikėtinis, revizorius ir dvarų valdytojas. Biržų Kunigaikštystės seniūnas. Vėliau giminė valdė kelis dvarus dabartinės Lietuvos teritorijoje:

* Papyvėsiai prie Pasvalio;
* Panemunė;
* Geniai ir Piktupėnai (Tauragės r. sav.);
* Slepšiškės;
* Daukoniškės;
* Lančiūnava prie Kėdainių;
* Mikoliškis prie Panevėžio;
* Pajiešmeniai (Pasvalio r. sav.);
* Valda Lieporų bajorkaimyje (Joniškio r. sav.);
* Medvilionių dvaras (Joniškio r. sav.).

1723 m. grafui Kryzstofui Vladyslavui Gravrogkui (*Krzysztof Wladyslaw Grawrogk*) Lietuvos didysis etmonas Mykolas Kaributas Višnioveckis patvirtino grafo titulą.

## XIX–XX a.
XIX a. giminės atstovai tarnavo Rusijos imperijos kariuomenėje. Jokūbas Samuelis Karolis Gravrogkas (*Jokub Samuel Karol Grawrogk)* dalyvavo Napoleono karuose ir 1828–1829 m. kare su Osmanų imperija.

XIX a. pabaigoje giminė įsitvirtino Lieporų bajorkaimyje, Šiaurės Lietuvoje (Joniškio r. sav.).

## Genealogija

## Žymūs giminės atstovai Lietuvoje
* **[[Antanas Gravrogkas]]** (1880–1958) – inžinierius, Klaipėdos sukilimo dalyvis, Kauno burmistras (1932–1933), Vytauto Didžiojo universiteto profesorius.
* **[[Julijonas Gravrogkas]]** (1885–1968) – inžinierius, Vytauto Didžiojo universiteto rektorius.
* **Christoph Vytautas von Gravrock** (1925–2016) – gydytojas, keliautojas ir filosofinių knygų autorius.

## Literatūra
* Jahrbücher des Vereins für Mecklenburgische Geschichte und Altertumskunde. Band 61 (1896).
* Walter Hoffmann. *Von Himmerod und Rottbitze bis Roda Kerkrade*. 1996.
* Hugo Stehkämper. *Der Tag bei Worringen, 5. Juni 1288*. 1988.
* Karl Anton Schaab. *Geschichte der Stadt Mainz*.
* Vilniaus universiteto bibliotekos archyvas. Gravrogkų giminės fondas (F-358).
* Gravrogk, Anton von, grafas. *Saga apie Gravrogkus: (1000 metų grafų Gravrogkų šeimos istorija)*. Kaunas: Kitos spalvos, 2022. – 188 p.
* KTU: Gravrogkas.

## Nuorodos